《得请南台偶书》
宋代·张方平

紫阳洞中客，水晶宫里人。一念堕尘世，资本犹天真。

擢质出流俗，抗志凌苍旻。邈从逍遥游，浩与恬漠亲。

风箫不受调，溪鸟非所驯。敢希古作者，尚从诸逸民。

犬马皆有养，况我无天伦。俛首遂干禄，老先称过秦。

流遁亡旧守，趋锵陪荐绅。骄气与矜色，湛没四十春。

市合先缩手，战酣早收身。桑榆近颓暮，丘壑惭荒榛。

福兮祸所伏，名者实之宾。虽嗟负前志，大观亦同均。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。